《送伯达兄赴嘉禾》
宋代·苏过

我生三十馀，忧患恰半生。飘零万里外，偶存三弟兄。

去去复远别，朔风催客征。相看各华发，岂免儿女情。

五载卧箕颍，分甘一廛氓。嗟哉生理拙，口腹不解营。

各逐升斗仕，弹冠愧渊明。谁知三径荒，聊代十亩耕。

我政牛马走，君乃簿书婴。壮心已灰槁，焦芽不复萌。

庄舄偶怀越，嗣宗求步兵。行藏本无意，簪组鸿毛轻。

脱去西风尘，江山照人清。扁舟五湖月，千里为莼羹。

行著下下考，愿辞赫赫名。青衫道旁吏，时哉那可争。

作者简介：（1072—1124）眉州眉山人，字叔党，号斜川居士。苏轼子。以荫任右承务郎。轼帅定武、谪岭南，唯过随行奉侍。徽宗建中靖国元年，轼卒，葬汝州郏城小峨眉山，遂家颍昌小斜川，因以为号。历监太原府税，知郾城县，晚年权通判中山府。能文，善书画，人称“小坡”。有《斜川集》。